b"\n_START_ARTICLE_\nPalam\xc3\xb3s\n_START_SECTION_\nDemografia\n_START_PARAGRAPH_\nLes primeres not\xc3\xadcies d'assentaments humans corresponen al Dolmen de Montagut, al cim del puig Montagut, i que nom\xc3\xa9s conserva 3 lloses en el seu estat original i les restes del que havia estat el t\xc3\xbamul que el cobria. Es conserva part del poblament dels indigets de la Punta de Castell, la segona ciutat de m\xc3\xa9s import\xc3\xa0ncia despr\xc3\xa9s d'Ullastret._NEWLINE_El port de l'actual Palam\xc3\xb3s es va utilitzar durant les etapes preromanes i romana, per\xc3\xb2 va entrar en des\xc3\xbas fins que Pere el Gran el 1277 encarreg\xc3\xa0 la compra del castell de Sant Esteve, constru\xc3\xaft sobre restes romanes, o va comprar terrenys que va donar a Astruc Ravaia per desenvolupar un nou nucli de poblaci\xc3\xb3 a partir de la Carta Pobla. Els dies 28 d'agost i el 3 i 4 de setembre de 1285, durant el regnat de Pere el Gran, prop de les illes Formigues, l'estol catal\xc3\xa0, comandat per l'almirall Roger de Ll\xc3\xbaria, venc\xc3\xa9 el franc\xc3\xa8s de Felip III l'Ardit.\n_START_SECTION_\nActivitat pesquera\n_START_PARAGRAPH_\nL\xe2\x80\x99activitat pesquera a Palam\xc3\xb3s ja es t\xc3\xa9 en compte a la Carta Pobla de la Vila (1279). A principi del segle XX es t\xc3\xa9 const\xc3\xa0ncia d\xe2\x80\x99una societat anomenada La Previsi\xc3\xb3 Pescadora. Entre 1920 i 1939 les associacions pesqueres eren conegudes a tot Catalunya com a p\xc3\xb2sits de pescadors, nom popular que es mant\xc3\xa9 col\xc2\xb7loquialment. En acabar la Guerra Civil adopten la denominaci\xc3\xb3 actual de Confraria de Pescadors. _NEWLINE_El producte principal de la pesca a Palam\xc3\xb3s \xc3\xa9s la gamba vermella (Aristeus antennatus), que una flota especialitzada d\xe2\x80\x99embarcacions d'arrossegament porta a la llotja di\xc3\xa0riament. Actualment s\xe2\x80\x99estan esmer\xc3\xa7ant recursos i esfor\xc3\xa7os per fer just\xc3\xadcia a la seva qualitat inigualable: marca de garantia, presentaci\xc3\xb3 en nous envasos, estudi de mercats, tria i conservaci\xc3\xb3 m\xc3\xa9s curosa\xe2\x80\xa6 L'any 2013 es va aprovar el Pla de gesti\xc3\xb3 de la gamba vermella de Palam\xc3\xb3s, pioner a la Mediterr\xc3\xa0nia, que regula l'esfor\xc3\xa7 als 7 principals caladors on opera la flota d'arrossegament del municipi i incorpora mesures per reduir l'impacte sobre el medi. En paral\xc2\xb7lel, la Confraria de Pescadors de Palam\xc3\xb3s i l'Ajuntament de Palam\xc3\xb3s impulsen la Marca de Garantia Gamba de Palam\xc3\xb3s per assegurar l'origen, la tra\xc3\xa7abilitat i la qualitat del producte, des de la barca fins al consumidor final. En definitiva, es tracta que el pescador es pugui beneficiar m\xc3\xa9s de la seva tasca i que la Gamba de Palam\xc3\xb3s, que nom\xc3\xa9s es pot trobar a la subhasta de Palam\xc3\xb3s. Despr\xc3\xa9s de la gamba v\xc3\xa9nen els altres productes, tots de qualitat i frescor incomparables.\n_START_SECTION_\nEscut\n_START_PARAGRAPH_\nL'escut oficial de Palam\xc3\xb3s t\xc3\xa9 el seg\xc3\xbcent blasonament: Escut caironat: d'atzur, un castell d'or obert embanderolat d'una bandera d'or amb 4 faixes de gules i l'asta d'or, acompanyat de 3 rocs d'or. Per timbre una corona de comte. Va ser aprovat el 29 de maig de 1989 i publicat al DOGC el 16 de juny del mateix any amb el n\xc3\xbamero 1156. S'hi representa el castell de Sant Esteve, que fou comprat pel rei Pere II als canonges de Girona (1277) per establir-hi la vila; la carta de poblament li fou concedida el 1279. Per aquests lligams amb la casa reial, dalt del castell hi oneja la senyera. Els tres rocs d'or sobre camper d'atzur s'han agafat de les armes dels Requesens, comtes de Palam\xc3\xb3s des de 1484; la corona \xc3\xa9s tamb\xc3\xa9 la de comte.\n_START_SECTION_\nClubs esportius\n_START_PARAGRAPH_\nEl club esportiu m\xc3\xa9s important de Palam\xc3\xb3s \xc3\xa9s Palam\xc3\xb3s Club de Futbol, El 1898 neix el club de futbol deg\xc3\xa0 de Catalunya, el Palam\xc3\xb3s Foot-ball Club, fundat per Gaspar Matas i Dan\xc3\xa9s. El Palam\xc3\xb3s Club de F\xc3\xbatbol, \xc3\xa9s el segon club m\xc3\xa9s antic d'Espa\xc3\xb1a. El club de Vela Palam\xc3\xb3s cada any organitza la Christmas Race que \xc3\xa9s una competici\xc3\xb3 de vela lleugera que es disputa a la badia de Palam\xc3\xb3s cada any durant el mes de desembre. El Club Esportiu Palam\xc3\xb3s de B\xc3\xa0squet es va fundar el 22 d'abril de 1988 pels palamosins J.Lloret, E.Sala,J.Dan\xc3\xa8s i M.Gubert, per a donar continu\xc3\xaftat a la secci\xc3\xb3 d'aquest esport de la Salle Palam\xc3\xb3s.\n_START_SECTION_\nMitjans de comunicaci\xc3\xb3\n_START_PARAGRAPH_\nEl mitj\xc3\xa0 de comunicaci\xc3\xb3 m\xc3\xa9s important de la poblaci\xc3\xb3 \xc3\xa9s Radio Palam\xc3\xb3s. El 28 de gener de 1982 un grup d'estudiants de l'Escola Vedruna posava en antena R\xc3\xa0dio Estudiantil de Palam\xc3\xb3s, l'emissora de r\xc3\xa0dio local que amb el temps va esdevenir l'actual R\xc3\xa0dio Palam\xc3\xb3s. C\xc3\xa8sar D\xc3\xadaz del Real, Jordi Forn\xc3\xa9, Albert Gallart i Jordi Iglesias varen iniciar l'embri\xc3\xb3 de R\xc3\xa0dio Palam\xc3\xb3s. Despr\xc3\xa9s d'uns primers mesos d'emissions espont\xc3\xa0nies, a la fi de l'any 1982, els llavors col\xc2\xb7laboradors de l'emissora local decidien constituir-se en assemblea per tirar endavant un projecte m\xc3\xa9s organitzat. Aix\xc3\xad es van redactar els primers estatuts de R\xc3\xa0dio Estudiantil de Palam\xc3\xb3s. D'aquells estatuts en va sortir la primera Junta directiva que endegaria l'emissora local que m\xc3\xa9s tard passaria a ser emissora municipal -un cop reconeguda pel Ple de l'Ajuntament.\n_START_SECTION_\nAgermanaments\n_START_PARAGRAPH_\nPalam\xc3\xb3s est\xc3\xa0 agermanat amb la ciutat alemanya de Rheda-Wiedenbr\xc3\xbcck i amb L'Ametlla de Mar des del 2017."